《梅花曲》
宋代·易士达

老树槎芽知几年，结根更在苍崖巅。
雪深三尺冻不折，春条森森临风前。
春脚移从何处来，未到百花先到梅。
南枝初着三两蕊，北枝冱寒犹未开。
昨夜东风破寒腊，南枝北枝尽披拂。
不须羯鼓喧春雷，一点阳和香自发。

作者简介：易士达，又署寓言、涉趣（《全芳备祖》前集卷一）、幼学（《全芳备祖》后集卷一一）。有《松菊寓言》（《诗渊》），已佚。　易士达诗，据《全芳备祖》、《永乐大典》等书所录，编为一卷。